左右手

《左右手》係香港歌手張國榮喺1999年出嘅歌，由葉良俊作曲、林夕填詞，Gary Tong編曲，張國榮同Alvin Leong監製；無綫電視音樂特輯《左右情緣》使用曲，收錄喺同年專輯《陪你倒數》入面，國語版係林秋離填詞嘅《全世界只想你來愛我》。

坊間多解讀做張國榮自白性取向之作，引起熱議。歌曲受傳媒熱播，除咗攞到四台冠軍歌之外，仲攞到以播放率計嘅叱咤十大「至尊歌曲」，即係商業電台嗰年播放率最高嘅歌。唔少人認為張國榮復出樂壇後，發展一直未如理想，但推出《左右手》後即刻將佢推到另一個巔峰。

簡介
由於男左女右嘅傳統習慣，歌詞說主人翁「戀上左手」而「討厭右手」，加上當時張國榮同佢口中「生命中最重要的人，僅次於媽媽」唐鶴德嘅關係受關注，坊間多解讀佢為張國榮自白性取向嘅作品，之後連林夕嘅性取向都受到懷疑。

關於歌詞嘅創作，張國榮同林夕都表示雙方沒商討過；而據精選輯《林夕字傳》內林若寧嘅眉批，歌詞靈感出自林夕「自身對牽手分手的肌膚敏感」。張國榮逝世後，林夕話呢個純綷係一首情歌，冇隱喻性取向嘅成份，反而《我》一曲先係張國榮嘅出櫃之歌。

音樂錄影帶
製作費成一百萬港元，導演黃岳泰，女主角係新人梁敏儀，主要喺水底拍攝。

評價
專欄作者楊騏認為首歌無論喺曲式結構、編曲、音域上都屬於大眾嘅流行樂配置，並讚張國榮內斂嘅演繹唱出「看似平常的外衣之下卻又潛藏着劇烈的內心掙扎與情感跌宕」。

獎 
1999年度叱咤樂壇流行榜頒獎典禮：叱咤樂壇至尊歌曲大獎
1999年度新城勁爆頒獎禮：新城勁爆年度歌曲大獎、金曲銀禧榮譽大獎
第23屆十大中文金曲頒獎音樂會：十大金曲獎

流行榜成績

軼事
2015年3月，歌手陳潔儀喺《我是歌手3》突圍賽翻唱呢首歌，另一名參賽者孫楠評論話呢首歌當年啱啱推出時並唔熱門，係因為其他人翻唱先流行，結果引發爭議。

其他版本

類:粵語流行曲‎
類:香港歌
張國榮嘅歌
1999年歌